રામ રાખે તેને કોણ ચાખે ગંભીર બિમારીથી પીડિત બાળકને મળ્યું ૧૬ કરોડનું ઇન્જેકશન ફ્રી
મુંબઈ: 'રામ રાખે તેને કોણ ચાખે' આ કહેવત નાશિકમાં રહેતા બે વર્ષના બાળક શિવરાજ પર એકદમ બંધ બેસે છે. આ બે વર્ષના બાળકનો જીવ ૧૬ કરોડના મોંઘાદાટ ઇન્જેકશનથી બચી શકે એમ હતો. જોકે, બાળકના ગરીબ માતા-પિતા તેની સારવાર પાછળ કરોડો રૂપિયા ખર્ચ કરી શકે એવી સ્થિતિમાં નહોતા. એમણે તો તેમના બળકના બચવાની બધી આશા છોડી દીધી હતી, પણ આ બાળક એટલો બધો નસીબનો બળિયો નીકળ્યો કે તેને આ ઇન્જેકશન મફતમાં મળી ગયું.
વાત જાણે એમ છે કે શિવરાજ એક ગંભીર જેનેટિક ડિસઓર્ડરની બીમારીનો શિકાર હતો. આ બીમારીને વિજ્ઞાનની ભાષામાં સ્પાઇનલ મસક્યુલર અટ્રોફી કહેવામાં આવે છે. આ બીમારી ભારતમાં ખૂબ દુર્લભ જોવા મળે છે. એટલે અહીં આ બીમારીનો ઇલાજ સંભવ નથી. આ બીમારીના શિકાર દર્દીને ૧૬ કરોડના મોંઘાદાટ દવાના ઇન્જેકશનથી જીવનદાન મળી શકે છે જે અમેરિકામાંથી આવે છે. શિવરાજના માતા-પિતા કિરણ અને વિશાલ કોઇપણ ભોગે આટલા બધા પૈસા એકઠા કરીને બાળકની સારવાર કરવાની શકે એવી પરિસ્થિતમાં નહોતા. એમણે તો શિવરાજના બચવાની આશા જ છોડી દીધી હતી. એવામાં એક દિવસ તેમને ખબર પડી કે આ ઇન્જેકશન તૈયાર કરતી કંપનીએ એક લકી ડ્રો કાઢ્યો છે. આ લકી ડ્રો જીતનારને મફતમાં આ ૧૬ કરોડનું ઇન્જેકશન આપવામાં આવશે. એ માટે એક અરજી કરવાની છે. એ પછી એમણે લકી ડ્રો માટે નામ નોંધાવ્યું. શિવરાજનું નસીબ એટલું સારું હતું કે તે આ લકી ડ્રો જીતી ગયો. શિવરાજને ઇન્જેકશન મળી જતા નવુ જીવનદાન મળ્યું છે. આ વર્ષે ૧૯મી જાન્યુઆરીના રોજ શિવરાજને આ ઇન્જેકશન આપવામાં આવ્યું હતું. શિવરાજની જેમ પુણેની એક વર્ષની વેદિકા શિંદે પણ આ જ બીમારીથી પીડિત હતી. એણે પણ આ ઇન્જેકશન લીધું હતું, પણ તેમ છતાં તે જીવી શકી નહીં.